Mogens Jensen (S), 2009-12-01:
En samlet opposition har med det her beslutningsforslag ønsket at sikre, at regeringen viderefører finansieringen af dels huskunstnerordningen, dels puljen til forsøg med kulturskoler og billedkunstneriske grundkurser.
Nu har kulturministeren, godt nok sådan her på falderebet efter hårdt pres fra oppositionen, Statens Kunstråd og en lang række institutioner og kunstnere, mandet sig op til at lade huskunstnerordningen fortsætte.
Det skete i allersidste øjeblik i en sen time under finanslovforhandlingerne.
Jeg synes, at det er sørgerligt, at ministeren ikke i god tid sørger for, at gode og fornuftige børnekulturordninger får en god evaluering, får en god politisk proces med alle de partier, der har været med til at igangsætte ordningen, og at hun dermed også sikrer, at de gode og fornuftige ordninger kan fortsætte.
I stedet for er mange gode kræfter nødt til at sætte himmel og hav i bevægelse, før kulturministeren kommer til fornuft.
Men vi er selvfølgelig glade for fra Socialdemokraternes side, og jeg tror også, at resten af oppositionen er det, at det er lykkedes at presse ministeren til handling i den her sag.
Det, som bare er helt uforståeligt, som det allerede fremgår af spørgsmålene til ministeren, hvilket også er grunden til, at vi har valgt at opretholde det her beslutningsforslag, er, at kulturministeren, Venstre, De Konservative og Dansk Folkeparti har besluttet ikke at fortsætte tilskuddene til de billedkunstneriske grundkurser og til forsøg med kulturskoler.
Man har altså valgt ikke at fortsætte med tilskuddene til rigtig gode børnekulturordninger, som sikrer mange børn og unge mulighed for at udtrykke sig kreativt, og som også skaber grundlag for kunstnerisk talentudvikling.
Jeg synes, at man i dag stadig væk må spørge ministeren, regeringspartierne og Dansk Folkeparti, hvorfor de ordninger skal lukkes ned.
Har de ikke været en succes?
Har de ikke fået en positiv evaluering i den uafhængige evalueringsrapport, akkurat ligesom huskunstnerordningen, som man altså nu lader fortsætte?
Jo, det har de, i evalueringsrapporten er man særdeles positiv, og jeg vil gerne citere fra den: »Puljen til forsøg med Kulturskoler, BGK mv. har vist meget positive resultater inden for både den almene kunstundervisning og talentudviklingen – ikke mindst i lyset af de smalle rammer, og at potentialerne i forsøgene er interessante.« Det konkrete udbytte for børnene og de unge er generelt stort både i kulturskolerne, der har alment sigte, og på talentudviklingsforløbene.
Grundlæggende udgør huskunstnerordningen, BGK'erne og kulturskolerne altså en essentiel del af indsatsen for børne- og ungdomskultur i Danmark, ikke mindst med hensyn til at nå ud til de børn og unge, som kommer fra socialt svage hjem, som kun i ringe grad benytter kultur- og fritidstilbuddene.
Hvorfor svækkes den indsats?
Det vil jeg gerne spørge kulturministeren om.
Jeg synes, at det virker besynderligt, i lyset af at ministeren i morgen offentliggør en såkaldt handlingsplan for at sikre kultur til alle.
Ved at videreføre de her to børnekulturordninger kunne ministeren have haft en handlingsplan med et mere troværdigt bidrag.
Som jeg også nævnte det i mit spørgsmål til hr. Preben Rudiengaard, vil jeg gerne minde ministeren om, at det her er ordninger, der fungerer i udkantsområderne.
16 af de her projekter foregår i Jylland, 1 på Fyn, og 4 projekter foregår på Sjælland.
Alene af den grund er det negativt, at ordningerne ophører, da den geografiske spredning af børnekultur hermed forringes.
Så ministeren går altså i den stik modsatte retning med det her initiativ i forhold til kultur for alle og også stik imod konklusionen fra revisionsundersøgelsen og imod de anbefalinger, der kommer fra ministerens eget kunstråd, Statens Kunstråd, som har det her som en vigtig del af deres handlingsplan frem til år 2011.
Jeg håber meget, at både ministeren, regeringspartierne og Dansk Folkeparti vil være med til at bidrage til, at vi i det her land fortsat har nogle stærke børnekulturstøtteordninger med også et statsligt engagement.